Hvornår tvangsfjerner man børn?
En tvangsfjernelse kan komme på tale, hvis det vurderes, at barnets sundhed eller udvikling vil tage skade, såfremt barnet fortsat bor hjemme. Nogle af de hyppigste årsager til anbringelse uden for hjemmet er omsorgssvigt eller mistrivsel i hjemmet. Det kan f.eks. være misbrug og/eller alvorlig psykisk sygdom hos forældrene, eller hvis barnet har været udsat for overgreb. Det vil være kommunen, der på baggrund af en eller flere indberetninger skal vurdere, om der er grundlag for en anbringelse uden for hjemmet. Mange gange kan problemerne løses med tilstrækkelig rådgivning og vejledning til familien. Hvis det alligevel vurderes, at det i en periode er nødvendigt med en anbringelse uden for hjemmet, vil kommunen træffe afgørelse om dette. Forældrene kan enten indvilge i dette, og der vil være tale om en frivillig anbringelse. Ønsker forældrene ikke at give deres samtykke, vil der være tale om en tvangsfjernelse.